Nick Hækkerup (S), 2010-11-04:
Lovforslaget indeholder, som hr. Karsten Lauritzen også sagde, tre forskellige elementer, som alle har det tilfælles, at de sigter mod at bekæmpe kriminalitet.
Det første handler om kontrol med likvide midler.
Med lovforslaget bliver den her pligt udvidet til også at omfatte forsendelser af penge, og så udvides der nogle adgange til administrativt at tilbageholde likvide midler, og der gives hjemmel til, at SKAT kan registrere oplysninger om det.
I den gode sags tjeneste, nemlig bekæmpelse af kriminalitet, er de tiltag fornuftige, og dem kan Socialdemokratiet støtte.
I lovforslaget er det imidlertid anslået, at administrationen af lovgivningen vil kræve et merforbrug på ca. to årsværk.
Når det betænkes, hvor presset man i tolden er på ressourcerne i øjeblikket, er det hovedløst at give dem nye opgaver uden at sikre, at ressourcerne følger med, for konsekvensen er, at ressourcerne til den øgede kontrol med likvide midler – som er fornuftigt – flyttes fra nogle af de andre kontrolting, som vi også har brug for at sikre, f.eks. kontrol med indførelse af våben, narko, cigaretter, fødevarer, medicin, udryddelsestruede dyr, kopivarer, miljøfarligt affald, for at nævne nogle af de sager, som har været oppe i de seneste år, og her ved vi at der er en problematisk stor indførelse af ulovlige varer.
Det andet element i lovforslaget er et forslag, som giver SKAT hjemmel til at indføre kropsscanning med røntgen i stedet for kropsvisitering.
I lovforslaget er det anført, at det er en god idé, fordi det er mindre indgribende og mindre tidkrævende, men lige så effektivt som kropsvisitering.
Også det her forslag virker fornuftigt.
Er det helt forsvarligt?
Og det er spørgsmål, som vi må få boret ud under udvalgsbehandlingen.
Desværre, kan man sige, er forslaget om kropsscannere så bare tanker på et papir.
Det får efter lovforslaget ingen som helst betydning i virkeligheden, fordi der, som det er anført i bemærkningerne, og jeg citerer: »ikke i forslaget er taget stilling til, hvorvidt kropsscannere faktisk skal anskaffes«.
Det er således også uoplyst i forslaget, hvad kropsscannerne koster, og hvilken effektivisering der kan knyttes til deres anvendelse.
Men det lader lovforslaget altså helt uomtalt – det er bare tanker.
Så er der det tredje og sidste element, som er indeholdt i lovforslaget, nemlig et forslag om at sidestille brug af tunnelforbindelser med havne og lufthavne med hensyn til pligten til at stille lokaler til rådighed for SKATs kontrol af de rejsende.
Det er et forslag, som i realiteten drejer sig om Femernforbindelsen, og Socialdemokratiet kan også støtte det forslag.
Men netop det her forslag sætter fingeren på et af de måske mest ømme punkter i forhold til toldsituationen i Danmark i øjeblikket, nemlig det forhold, at der ved den faste landegrænse til Tyskland er 12 grænseovergange, og at Danmark i øjeblikket har 10 uniformerede toldbetjente til at tage sig af dem.
Hvis man nu forestillede sig, at man ville have toldere hele tiden, 365 dage om året 24 timer i døgnet, der skulle være på den her grænse, så ville vi kun lige kunne være til stede ved en af grænseovergangene.
Jeg siger det ikke, fordi det er noget, man skal gøre, jeg siger det for at illustrere, hvad ressourcesituationen er, nemlig at der hele tiden er mindst 11 grænsesteder ved grænsen til Tyskland, som står pivåbne for indførelse af nogle af de ulovlige varer, som vi ved der bliver smuglet ind, våben, narko, cigaretter, fødevarer, miljøfarligt affald osv. osv.
Og i den situation kommer skatteministeren så med et forslag om kontrolfaciliteter ved en bro, som ikke er bygget endnu.
På det her område som på så mange andre af SKATs områder er det Venstre, Konservative og Dansk Folkepartis endeløse reduktioner, som betyder, at ressourcerne er utilstrækkelige.